केसीको आगमन, मछिन्द्रको जित
नेपाली घरेलु फुटबलका निकै अनुभवी प्रशिक्षक किशोर केसीले एक अर्को जिम्मेवारी पाएका छन् । यो हो, दुईपल्टको डिफेन्डिङ च्याम्पियन मछिन्द्रलाई लयमा फर्काउने । यसअघिका लिगका दुई संस्करण जितेको मछिन्द्र अहिले लयमा छैन । न त टोलीको प्रदर्शन उपाधि रक्षा गर्ने खालको नै छ । त्यसमाथि टिममा आबद्ध केही प्रमुख खेलाडी विदेश पलायन भएका छन् ।
काठमाडौँ — नेपाली घरेलु फुटबलका निकै अनुभवी प्रशिक्षक किशोर केसीले एक अर्को जिम्मेवारी पाएका छन् । यो हो, दुईपल्टको डिफेन्डिङ च्याम्पियन मछिन्द्रलाई लयमा फर्काउने । यसअघिका लिगका दुई संस्करण जितेको मछिन्द्र अहिले लयमा छैन । न त टोलीको प्रदर्शन उपाधि रक्षा गर्ने खालको नै छ । त्यसमाथि टिममा आबद्ध केही प्रमुख खेलाडी विदेश पलायन भएका छन् ।आइतबार बिहानमात्रै केसी औपचारिक रूपमा मछिन्द्रका प्रशिक्षक भए । दिउँसोसम्म आइपुग्दा उनकै नेतृत्वमा टिम दशरथ रंगशालामा ओर्लेको थियो । टोलीको जित पनि निस्कियो । मछिन्द्रले संकटालाई २–१ ले हरायो । टोलीका लागि विमल घर्तीमगर र अफिज ओलावालेले गोल गरे । संकटाको तर्फबाट मनीष डाँगीले एक गोल फर्काए । प्रवेश कटुवालले छाडेयता मछिन्द्रमा प्रशिक्षक पद खाली भएको हो । मछिन्द्रको यो दोस्रो जित हो । यससँगै टोलीको ९ अंक भएको छ । संकटासँग पनि ९ अंक नै छ । ‘म चुनौती स्वीकार्न आएको हुँ,’ खेलपछि पोस्टम्याच कन्फ्रेन्समा भने, ‘अहिलेसम्म टिमसँग प्रशिक्षण गर्न भने पाएको छैन । लिगमा लगातार खेल भइरहेका हुनाले खेलाडीले आराम पनि पाइरहेका छैनन् । त्यसैले प्रशिक्षकका रूपमा प्राविधिक पक्ष बढी हेर्नुपर्ने हुनसक्ने छ ।’ मछिन्द्रको यो दोस्रो जितमात्रै हो । सुरुआती दुई खेल गुमाएको मछिन्द्रले यसअघि पुलिसलाई हराएको थियो । मछिन्द्रका लागि यो जित सर्वथा सुखद भने रहेन । टोलीका डिफेन्डर छिरिङ गुरुङ अचेत भएर मैदानमै ढलेका थिए । उनी पुजन उपरकोटीसँग ठोक्किएका थिए । मैदानमा प्रारम्भिक उपचारपछि उनलाई एम्बुलेन्सबाट अस्पताल लगिएको थियो । सातदोबाटोमा भएको अर्को खेलमा एनआरटीले हिमालयन शेर्पा क्लबमाथि २–१ को पुनरागमन जित रच्यो । हिमालयनले खमिर गिल्सनको गोलले अग्रता लिएको थियो । दोस्रो हाफमा एनआरटीका लागि रोहन खड्गी र जेनिश प्रजापतिले गोल गरे । जेनिशले ८९ औं मिनेटमा निर्णायक गोल गरे । यसले एनआरटीको जित सम्भव भएको हो । यस लिगमा एनआरटीको यो पहिलो जित हो । टोलीको ६ अंक भएको छ । यससँगै एनआरटीले रेलिगेसन क्षेत्र पनि छाडेको छ । हिमालयन शेर्पाको पनि ६ अंकमै सीमित रह्यो । एनआरटीको यो जितसँगै यसपल्टको लिगमा जितविहीन एक्लो टिम पुलिस मात्र छ । पुलिस भने १ अंक बोकेर पुछारमा छ । दशरथ रंगशालामा भएको दिनको तेस्रो तथा अन्तिम खेलमा सातदोबाटो र आर्मीले ३–३ गोलको रोमाञ्चक बराबरी खेले । आर्मीले दुईपल्ट अग्रता लिए पनि त्यसलाई जोगाउन सकेन । आर्मीबाट जिलेप्सीजंग कार्कीले चौथो र ३० औं मिनेटमा गरी दुई गोल गरे । दीपक गुरुङले ५२ औं मिनेटमा एक गोल गरेका थिए । सातदोबाटोका लागि भने सरोज बस्नेतले २५ औं, सारडोरबेकले ४८ औं तथा विलियम ओपोकुले ८५ औं मिनेटमा गोल गरेका थिए । यो नतिजापछि सातदोबाटोको ७ खेलबाट १३ अंक भएको छ । यस लिगमा टोलीको यो पहिलो बराबरी हो । आर्मीको समान खेलबाट ९ अंक भएको छ । टोलीको यो तेस्रो बराबरी हो । 